Pankkiasiakas ei koe olevansa korvausvelvollinen.

Nettikasinoille voi usein linkittää Visa Electron -korttinsa niin, että talletus onnistuu parilla klikkauksella. EPA

Etelä-Karjalan säästöpankin asiakas onnistui saamaan käyttötilinsä lähes 250 euroa miinukselle sunnuntaina, jolloin verkkopankkipalveluissa oli häiriöitä yleisestikin.

Nainen kokeili, saako hän talletettua rahaa nettikasinotilillensä. Hän ei ollut päässyt tarkistamaan tilin saldoa pankin sivuilta. Visa Electron -kortti oli linkitetty suoraan kasinosivulle.

- Tilillä ei ole ollut viikkoon kuin varmaan 20 senttiä, mutta tallettaminen onnistui kuin onnistuikin.

Nainen teki toistuvia talletuksia nettikasinotililleen. Hän myöntää itse kuluttaneensa rahat, mutta ihmettelee tilannetta, sillä hän ei ollut koskaan ennen saanut kulutettua tililtään yli varojensa.

Nainen ei koe olevansa velvollinen maksamaan käyttämäänsä summaa.

- Vaihdan pankkia, jos joudun korvaamaan tuon 250 euroa.

Pankista on kerrottu naiselle, että tilannetta selvitellään.

Oma Säästöpankin viestintäjohtaja Minna Sillanpää kertoo, että tilin miinukselle meneminen ei ole ennenkuulumatonta, mutta tapaukset ovat hyvin harvinaisia.

- Tili ei voi mennä kuitenkaan loputtomasti miinukselle.

Sillanpää muistuttaa, että verkkopankkien häiriöt eivät estä maksuliikenteen kulkua. Hän myös painottaa, että Visa Electronin käyttöön liittyy se, että asiakas pitää itse huolta tilinsä katteen seuraamisesta.